**Median museo ja arkisto Merkki** (vuoteen 2023 **Päivälehden museo**) on erikoismuseo, joka sijaitsee Helsingin Kaartinkaupungissa Ludviginkadulla entisissä *Helsingin Sanomien* tiloissa. Se on osa Helsingin Sanomain Säätiötä.

Museo perustettiin vuonna 2001 nimellä Päivälehden museo, mikä oli viittaus *Helsingin Sanomien* historialliseen edeltäjään *Päivälehteen*. Uudistettu museo avautui uudelleen Merkki-nimisenä 2. joulukuuta 2023. Siihen on yhdistetty myös vuonna 1990 perustettu Päivälehden arkisto.

Näyttelyiden lisäksi museo järjestää aktiivisesti erilaista ohjelmaa, kuten työnäytöksiä, työpajoja, tapahtumapäiviä, museoteatteria ja seminaareja.

Näyttelyt
---------

### Perusnäyttely

Museon vuonna 2016 uusittu perusnäyttely kertoo median historiasta, nykypäivästä ja tulevaisuudesta sekä sananvapauden toteutumisesta Suomessa ja muualla. Perusnäyttelyssä käydään läpi myös *Päivälehden* ja *Helsingin Sanomien* vaiheita. 

### Vaihtuvat näyttelyt

Museo toteuttaa vuosittain noin viisi vaihtuvaa näyttelyä, jotka pykivät valottamaan median eri puolia. Näyttelyiden tarkoituksena on edistää medialukutaitoa sekä erityisesti lasten ja nuorten lukuharrastusta. Vaihtuvia näyttelyitä ovat olleet muun muassa *Viisi ihmeellistä aarretta – Seikkailu oppikirjojen kuviin* (2017), yhdessä Kuopion kulttuurihistoriallisen museon kanssa toteutettu *Vapaus, rakkaus, tasa-arvo – Salonkielämää Helsingissä ja Kuopiossa* (2017–2018), *Uuden ja salaperäisen edessä – Kirjailijat ja esoteria modernisoituvassa Suomessa* (2021), *Lukemisen juhlaa! Aku Ankka -lehti Suomessa 70 vuotta!* (2021) sekä *Nishikie Shimbun – Kuumimmat lööpit ja uutiskuvat Meiji-kauden Japanista* (2021). Oman näyttelynsä ovat saaneet myös muun muassa sarjakuvahahmo Pelle Peloton (2018) ja lastenkirjahahmo Pekka Töpöhäntä (2019).

### Painokellari

Museon pohjakerroksessa sijaitseva painokellari esittelee kirjapainotekniikan historiaa. Painokellarissa voi tutustua kohopainotekniikassa käytettyihin laitteisiin ja työmenetelmiin – käsinladontaan, konelatomiseen ja painamiseen. Painokellarin työnäytöksissä perinteisten kirjapainoammattien taitajat näyttävät aidoilla työvälineillä, miten kirjat ja muut painotuotteet syntyivät ennen tietokoneaikaa.

Museokäynti
-----------

Museoon voi tutustua itsenäisesti tai oppaan johdolla. Kaikki museon toiminta on maksutonta. Museo on avoinna päivittäin kello 11–17. Vuonna 2017 museoon tutustui yhteensä 48 000 kävijää.

Lähteet
-------

1. ↑  Museotilasto - Tilastohaku - 2016 (Valitse tilastotieto -kohdasta valittu museoksi *Päivälehden museo*, näytettäväksi taustatiedoksi *Museotyyppi* ja näytettäviksi muuttujiksi *Kaikki käynnit yhteensä*, *Ilmaiskäynnit yhteensä* ja *Maksetut käynnit yhteensä*) Museoviraston museotilasto, museotilasto.fi. Viitattu 12.2.2018.
2. 1 2  Arkistoitu kopioHelsingin ja Uudenmaan museot (pdf)  Helmikuu 2016. Strömma Finland Oy Ab.  Arkistoitu 20.8.2016. Viitattu 20.7.2016.
3. 1 2  Päivälehden museo Päivälehden museo, paivalehdenmuseo.fi. Viitattu 20.7.2016.
4. 1 2  Merkin vaiheet Median museo ja arkisto Merkki. Viitattu 3.2.2024.
5. ↑  Helsingin Sanomain Säätiö *Helsingin Sanomain Säätiö*. Viitattu 14.5.2018.
6. ↑  Anna-Maija Lippu: Päivälehden museon nimi vaihtui Helsingin Sanomat 29.11.2023. Viitattu 3.2.2024.
7. ↑  Aineistot ja kokoelmat Median museo ja arkisto Merkki. Viitattu 3.2.2024.
8. ↑  Näyttelyt, Päivälehden museo, viitattu 16.7.2021
9. ↑  Vuosikertomus 2017 - Helsingin Sanomain Säätiö *Helsingin Sanomain Säätiö*. Viitattu 14.5.2018.

Artikkeliin ei ole liitetty Wikidata-kohdetta.  
 Luo Wikidata-kohde.